《摸鱼子 读元遗山芳华怨乐府漫题》
清代·周之琦

黯消魂、故宫遗事，金源旧恨重数。鹍鸡弦上芳名认，一片冷云吹雨。

都尉府。忆阿海、香闺近接东华路。承恩未许。但褪粉妆残，迎秋扇薄，还送燕归去。

娃儿曲，枉了巫峰朝暮。银红休按花谱。花开花落天难问，莫为绿鬟深诉。

君记取。只几日、青城寂寞春无主。人间最苦。算杜宇声声，摩诃院里，才是断肠处。

作者简介：周之琦（公元1782年～1862年），字稚圭，河南祥符（今河南开封）人。清嘉庆十三年（公元一八0八年）进士，改庶吉士。散馆，授编修。累官广西巡抚，疏言筑堤赈灾等事，凡数十上。道光二十六年，因病乞休。病逝于家中。周之琦工词，浑融深厚，瓣香北宋，有《金梁梦月词》二卷，《怀梦词》二卷，《鸿雪词》二卷，《退庵词》一卷，总名《心日斋词》，传于世。辑有《心日斋十六家词选》。